Hjemmeplejerne i Frederikshavn har til dato været kaldt ud for at hjælpe 65 personer med hjertestop. Det fortæller DR Nordjylland. Kun to gange har regionens vagtcentral ikke kunnet finde en hjemmeplejer i en radius af 10 kilometer fra patienten. Og det glæder vagtcentralens chef, Jan Lindberg. - Det er meget tilfredsstillende. I starten er det lidt svært at vurdere om grænsen var den rigtige, men det har fungeret rigtig fint, siger han til DR Nordjylland. Vagtcentralen har sammen med en ekstern leverandør udviklet et program, der automatisk sender besked til to hjemmeplejere, der befinder sig maks 10 kilometer fra patienten. - Vi går jo efter at hjemmeplejen skal kunne nå frem før ambulancen. Derfor har vi sat afstandsgrænsen til 10 kilometer, siger Jan Lindberg. Forskere arbejder nu på at dokumentere, om hjemmeplejens indsats har været livreddende. Svaret kommer i en rapport næste sommer. Men overordnet set er Jan Lindberg tilfreds med udbyttet af projektet, der officielt afsluttes 1. oktober. - Jeg synes derfor også, det er fint, at man har besluttet at fortsætte den del af projektet, der handler om netop at kunne tilkalde hjemmeplejen til personer med hjertestop, siger han.
Rapport skal klarlægge om hjemmeplejere har reddet liv.